Degi íslenskrar tungu fagnað í Íslenskuþorpinu : Á Háskólatorgi , fimmtudaginn 14. nóvember , kl. 13.30 Degi íslenskrar tungu verður sérstaklega fagnað í Íslenskuþorpinu undir yfirskriftinni Viltu tala íslensku við mig ? Þá býðst nemum í íslensku sem öðru máli að koma til fundar við Íslendinga í Háskóla Íslands ( Háskólatorgi ) til að spjalla um daginn og veginn og æfa um leið nýja málið . Íslenskuþorpið var formlega opnað á degi íslenskrar tungu árið 2012 og var þá fyrst boðið upp á slíkan samskiptavettvang íslenskunema og Íslendinga . Framtakinu var afar vel tekið og verður leikurinn því endurtekinn nú , fimmtudaginn 14. nóvember kl. 13.30 Með Íslenskuþorpinu er boðið upp á nýstárlega leið í tungumálanámi fyrir fólk sem er að læra íslensku sem annað mál við Háskóla Íslands . Þar gefst íslenskunemum tækifæri til að æfa og nota íslensku í daglegu lífi sínu . Íslenskuþorpið er að finna innan ákveðinna fyrirtækja á háskólasvæðinu og í bæjarlífinu í Reykjavík : á kaffihúsi , bókasafni , veitingastað , í bókabúð , bakaríi og sundlaug . Áður en nemarnir halda út í Íslenskuþorpið til að sinna erindum sínum á íslensku undirbúa þeir sig í kennslustofu með kennara . Sérstakt námsefni hefur verið þróað fyrir þátttakendur í Íslenskuþorpinu og sérþjálfað starfsfólk í fyrirtækjunum tryggir að íslenska verði samskiptamálið við afgreiðsluna . Íslenskuþorpið myndar þannig styðjandi umgjörð á leið íslenskunemanna til virkar þátttöku í samfélaginu . Verkefnið Íslenskuþorpið hefur verið þróað á vegum Háskóla Íslands í samstarfi við Listaháskóla Íslands , Syddansk Universitet í Danmörku og Interactive Institute í Svíþjóð . Ætlunin er að Íslenskuþorpið verði hluti af bæjarlífinu í Reykjavík og verði jafnframt fyrirmynd sambærilegra tungumálaþorpa víðar , s.s. á fleiri þéttbýlisstöðum um landið og annars staðar á Norðurlöndum . Niðurstöður kannana á viðhorfum íslenskunema við Háskóla Íslands leiða í ljós almenna ánægju með þátt Íslenskuþorpsins í náminu og að þjálfunin þar auki færni nemanna til að nota og skilja nýja málið í samskiptum . Jafnframt hefur sýnt sig að þeir byrja mun fyrr að nota íslensku úti í samfélaginu með tilstuðlan Íslenskuþorpsins - sem er grundvöllur þess að þeir læri nýja málið . Þess má vænta að samskipti undir merkjum Íslenskuþorpsins ýti undir gagnkvæman skilning og umburðarlyndi fólks - hvort sem íslenska er móðurmál eða annað mál . Áhugasamir eru hvattir til að mæta og taka þátt í verkefninu !